El Parc Navarro Daràs tindrà una zona de jocs adaptats
09 de Enero de 2020

Carcaixent

Esta setmana s’han iniciat al Parc Navarro Daràs els treballs per a la creació d’una zona de jocs inclusius per la diversitat funcional. Esta zona completaria la instal·lació d’altres espais d'oci d’este tipus que ja es troben en funcionament en la zona d’Apotecari Bodi i Plaça Espanya.

El Parc Infantil "Sense Barreres" ocuparà una superfície de 129 m2 i planteja la instal·lació d'un complex accessible i inclusiu, concebut per a la interactuació entre si de xiquets i xiquetes atenent tot el ventall de diversitats. La novetat d’esta zona és que està pensada no solament per a menors amb diferències motores, sinó que s’han considerat també altres tipus de diversitats, de manera que tant tot tipus de menors, sense diferenciar per la seua condició d'accés o percepció del medi (per accessibilitat, capacitat de visió o audició) puguen jugar junts.

Així, estarà format per diferents elements com una caseta amb espai per a dues cadires de rodes, un tobogan, diverses rampes lliscadores i 3 balancins amb moll. El parc estarà rodejat de panells amb jocs tàctils per a la interacció entre menudes i menuts.  La preparació de la zona i l’adquisició complex adaptat suposen una inversió de 35.500€, inclosa en el Pla d’Inversions Financerament Sostenibles de la Diputació de València.

Segons ha explicat el regidor de Territori Lluís Candel, "és una prioritat del govern renovar i mantindre en bon estat els parcs i espais públics del poble on juguen els xiquets i xiquetes i fer-ho, a més, amb equipament que no discrimine ningú per la seua situació front al medi". Des de la legislatura passat, el govern ha "destinat bona part de les inversions a millorar el patrimoni públic i a fer de l'espai comú un lloc més amable, modern i accessible. Totes aquestes actuacions ens fan avançar per fer de Carcaixent una ciutat millor per a totes i tots, començant pels més menuts", ha afegit el regidor.